**Zapisnik**

**sastanka Povjerenstva za osiguravanje kvalitete   
održanog u utorak 6. rujna 2021. u 12 sati u Vijećnici**

**Prisutni**: izv. prof. dr. sc. Anton Vukelić, izv. prof. dr. sc. Dolores Grmača, prof. dr. sc. Nevena Škrbić Alempijević, doc. dr. sc. Barbara Kušević, doc. dr. sc. Tanja Kuštović, doc. dr. sc. Kristina Grgić, doc. dr. sc. Maja Zovko, doc. dr. sc. Tanja Trška, doc. dr. sc. Iva Kaić, prof. dr. sc. Mirjana Šagud, Filip Kučeković

**Odsutni**: prof. dr. sc. Ivana Vidović Bolt, Mirela Dakić, Melani Škrobar, Maja Kartuš, Helena Strugar, Sanja Bahun-Golub

**Dnevni red:**

1. Verifikacija zapisnika sjednice od 8. lipnja 2021.
2. Naknadne izmjene u izvedbenom planu za akademsku godinu 2021./2022.
3. Prijedlozi vezani uz nove studijske programe
4. Reakreditacija: dokumenti 'Politika kvalitete', 'Strategija kvalitete', 'Poslovnik Povjerenstva za osiguravanje kvalitete'
5. Web stranica sustava za kvalitetu na FF
6. Anketa za nastavnike i studente o nastavni tijekom pandemije
7. Godišnje izvješće za 2020./2021. i plan aktivnosti za 2021./2022.
8. Osiguravanje kvalitete na doktorskim studijima
9. Razno.

Predsjednik Povjerenstva prof. dr. sc. Anton Vukelić otvorio je sjednicu i predstavio dnevni red. Na dnevni red nije bilo primjedbi te je prihvaćen.

**Ad. 1.** Verifikacija zapisnika od 8. lipnja 2021.

Na zapisnik sjednice održane 8. lipnja 2021. nije bilo primjedbi te je zapisnik prihvaćen.

**Ad. 2.** Naknadne izmjene u izvedbenom planu za akademsku godinu 2021./2022.   
(67 molbi na Omegi)

Predsjednik Povjerenstva prof. dr. sc. Vukelić prikazao je sažetak izmjena s pojedinih odsjeka, a svaku je molbu i pojedinačno izložio. Napomenuo je da uz svaku molbu obavezno treba navesti obrazloženje pa su zbog nedostatka obrazloženja dvije molbe s Odsjeka za indologiju u kojima se traži zamrzavanje kolegija upućene na dopunu, a naknadno su dostavljene nadopunjene.

Većinom su odsjeci tražili zamrzavanje i reaktivaciju izbornih kolegija te promjenu nositelja i/ili izvođača na obaveznim i izbornim kolegijima.

Sljedeći su odsjeci tražili zamrzavanje kolegija:

Odsjek za anglistiku

Odsjek za anglistiku - skandinavistika

Odsjek za arheologiju

Odsjek za etnologiju i kulturnu antropologiju

Odsjek za indologiju

Odsjek za povijest

Odsjek za povijest umjetnosti

Odsjek za romanistiku - španjolski

Odsjeci koji su prijavili reaktivaciju kolegija:

Odsjek za etnologiju i kulturnu antropologiju

Odsjek za indologiju

Odsjek za povijest umjetnosti

Promjenu nositelja i/ili izvođača zatražili su:

Odsjek za arheologiju

Odsjek za filozofiju

Odsjek za germanistiku

Odsjek za hungarologiju, turkologiju i judaistiku

Odsjek za južnoslavenske jezike i književnosti

Odsjek za lingvistiku

Odsjek za pedagogiju

Odsjek za psihologiju

Odsjek za romanistiku - španjolski

Odsjek za sociologiju

Centar za obrazovanje nastavnika

Ispravak krivih podataka zatražili su:

Odsjek za germanistiku - način ocjenjivanja

Odsjek za hungarologiju, turkologiju i judaistiku - tip izbornosti

Odsjek za južnoslavenske jezike i književnosti - tip izbornosti

Katedra za skandinavistiku zatražila je promjenu semestra izvođenja izbornog koelgija, a Odsjek za filozofiju zatražio je uvođenje novog izbornog seminara unutar postojećeg kolegija.

Samostalna katedra za tjelesnu i zdravstvenu kulturu navela je u obrascu za izmjene da traže uvođenje novog programa i dopunu ishoda učenja za kolegij Tjelesna i zdravstvena kultura, a v. pred. Svetlana Božić Fuštar obrazložila je zatražene izmjene. Nakon rasprave je donesen zaključak da se ne radi o uvođenju novog programa nego o dopuni sadržaja na kolegiju šo je pokriveno zatraženom dopunom ishoda učenja. Također je usuglašeno da i Katedra treba prijavljivati sve izmjene u svojim kolegijima budući da su kolegiji koje izvodi dio fakultetskih sveučilišnih studijskih programa.

Sve su molbe prihvaćene i proslijedit će se na usvajanje Fakultetskom vijeću.

**Ad. 3.** Prijedlozi vezani uz nove studijske programe (materijali na Omegi)

Prodekanica za programe prof. dr. sc. Dolores Grmača predstavila je ukratko prijedloge, a onda je doc. dr. sc. Petra Bago izložila prijedlog novog interdisciplinarnog združenog diplomskog sveučilišnog studijskog programa *Digitalna lingvistika*. Komentari prisutnih bili su pozitivni i svi su ovom prijedlogu izrazili podršku te je prijedlog prihvaćen.

Druga dva prijedloga ticala su se akreditiranja dvopredmetnih studijskih programa na diplomskim studijima Arheologije i Povijesti, što je detaljno izložila prodekanica prof. dr. sc. Grmača. Radi se o izmjeni Odluke Senata Sveučilišta u Zagrebu od 9. srpnja 2019. godine i dopusnice Ministarstva znanosti i obrazovanja od 1. kolovoza 2019. godine u kojima je pogreškom u nazivu na diplomskom sveučilišnom studijskom programu *Arheologija (jednopredmetni): smjerovi prapovijesna, antička, srednjovjekovna* te diplomskom sveučilišnom studijskom programu *Povijest (jednopredmetni); smjerovi: istraživački, nastavnički* riječ *jednpredmetni* zamijenjena s *dvopredmetni,* umjesto da su dodani novi, dvopredmetni studijski programi. Doc. dr. sc. Iva Kaić napomenula je da odsjeci do sada nisu bili upoznati s ovom pogreškom. Na pitanje prof. dr. sc. Vukelića o vremenu potrebnom da se ova pogreška ispravi, prodekanica prof. dr. sc. Grmača je odgovorila da se nada kako će ovi prijedlozi proći brzu proceduru ispravka pogreške, a ne potpuno nove akreditacije, jer su oba programa prethodno već prošla predviđeni postupak akreditacije. Prijedlozi su s oba odsjeka jednoglasno prihvaćeni.

Svi će materijali biti upućeni na Fakultetsko vijeće.

**Ad. 4.** Reakreditacija: dokumenti 'Politika kvalitete', 'Strategija kvalitete', 'Poslovnik Povjerenstva za osiguravanje kvalitete'

Predsjednik Povjerenstva prof. dr. sc. Vukelić opisao je o kakvim se dokumentima načelno radi te istaknuo da su to dokumenti koji Fakultetu nedostaju kako bi postojala sveobuhvatna dokumentacija o sustavu kvalitete. Uz prof. dr. sc. Vukelića o dokumentima i cijelom procesu govorile su prodekanica prof. dr. sc. Grmača i voditeljica Ureda za kvalitetu Ivana Sudarević. Ideja je da se uz prodekanicu i članovi Povjerenstva uključe u pripremu i izradu ovih dokumenata te da se na taj način proširi djelokrug rada Povjerenstva. Svi materijali trebaju biti uobličeni, prihvaćeni i upućeni na Fakultetsko vijeće na vrijeme za reakreditaciju. Doc. dr. sc. Kaić javila se za sudjelovanje u izradi tih dokumenata budući da je sudjelovala i u pripremi i izradi Priručnika za osiguravanje kvalitete.

**Ad. 5.** Web stranica sustava za kvalitetu na FF

Predstavljena je ideja o izradi web stranice o sustavu kvalitete kao dijelu fakultetske web stranice. Prijedlog web stanice sustava kvalitete izradila je i izložila Ivana Sudarević, uz komentar i dopunu prodekanice prof. dr. sc. Grmača o pojedinim dijelovima web stranice. Rasprava se razvila o veličini i fiunkcionalnosti organizacije tijela sustava kvalitete - Vijeća povjerenika i Povjerenstva za osiguravanje kvalitete - u kojoj su sudjelovali doc. dr. sc. Tanja Trška, prodekanica prof. dr. sc. Grmača, te prof. dr. sc. Vukelić koji je istaknuo da prvo treba vidjeti kako konkretno realizirati web stranicu. Prodekanica prof. dr. sc. Grmača istaknula je da svakako treba odlučiti koji dokumenti mogu i moraju biti javno objavljeni, a da će se još razmotriti točan sadržaj i organizacija web stranice.

**Ad. 6.** Anketa za nastavnike i studente o nastavni tijekom pandemije

Predsjednik Povjerenstva prof. dr. sc. Vukelić prezentirao je primjer ankete o nastavi u vrijeme pandemije koja se planirala provesti među studentima Fakulteta, kao i dvije ankete koje su se provele u organizaciji Odsjeka za sociologiju za studente tih studija te AZVO-a na razini cijelog Sveučilišta. Istaknuo je da je na provedenoj internoj anketi bio vrlo slab odaziv, unatoč motiviranju studenata. Spmenuo je i prijedlog ankete za nastavnike koja još nije provedena. Pozvao je članove Povjerenstva da se svojim komentarima uključe u planiranje i izradu kratkih online anketa. Doc. dr. sc. Trška uključila se u raspravu napominjući da je vrlo važno utvrditi što se anketom želi dobiti te da o tome ovisi i vrijeme provođenja, koje svakako ne smije interferirati s ispitnim rokovima, a mora se ostaviti i dovoljno vremena nastavnicima da prema rezultatima studentskih anketa prilagode svoju nastavu. Prodekanica prof. dr. sc. Grmača napomenula je da su ankete dobar orijentir za nastavnike, ali i odlična aktivnost kojom se proširuje djelovanje svih tijela u aktivnom unapređenju kvalitete, što uključuje i predstavnike studenata koji trebaju pomoći u izradi i diseminaciji anketa. Doc. dr. sc. Maja Zovko opisala je iskustvo s provođenjem anketa u Zadru te je izrazila zabrinutost da se u online ankete ne uključuje ravnomjerano sva studentska populacija nego samo dvije krajnosti (izrazito zadovoljni i izrazito nezadovoljni) pa bi rješenje moglo biti u provođenju online ankete u prvom terminu nastave. Prijedlog je podržao prof. dr. sc. Vukelić, a prodekanica prof. dr. sc. Grmača predložila je da u to vrijeme i nastavnik ispuni svoju anketu. Dodatno je prodekanica prof. dr. sc. Nevena Škrbić Alempijević istaknula da je nužno sudionicima ankete obrazložiti kako će rezultati anketa utjecati na nastavni proces, te da se u izradu anketa trebaju uključiti djelatnici Odsjeka za sociologiju i Odsjeka za psihologiju, gdje već postoji razvijen okvir za takva ispitivanja. Doc. dr. sc. Trška naglasila je da inicijativa mora svakako doći iz Uprave.

**Ad. 7.** Godišnje izvješće za 2020./2021. i plan aktivnosti za 2021./2022.

Aktivnosti oko pripreme ovih dokumenata uobičajeno su poduzimale u prosincu, ali sada je važno da ti dokumenti budu spremni za reakreditaciju. Prodekanica prof. dr. sc. Grmača naglasila je važnost da ti dokumenti budu reprezentativni te da se u izradu uključe članovi Povjerenstva, a svakako i studenti, kako bi bili spremni za početak akademske godine. Za sudjelovanje u izradi dokumenata javila se doc. dr. sc. Trška, a doc. dr. sc. Kaić predložila je da se u godišnji plan uključi aktivnost prikupljanja i dopunjavanja dokumentacije koja nedostaje za Priručnik za kvalitetu.

**Ad. 8.** Osiguravanje kvalitete na doktorskim studijima

U sustavu kvalitete doktorski studiji slabo su zastupljeni pa je prodekanica prof. dr. sc. Škrbić Alempijević objasnila da na poslijediplomskim studijima postoji praćenje i osiguravanje kvalitete, ali da Povjerenstvo nije adekvatno uključeno u te aktivnosti. Dodatno, za razinu poslijediplomskih studija na Sveučilištu se ne provodi anketa pa je to mehanizam koji bi valjalo razviti na Fakultetu kako bi se dobila povratna informacija od studenata, a to su tražili i voditelji studija. Informirala je prisutne da je upravo to tema sljedeće sjednica Vijeća poslijediplomskih studija na koju su pozvani predsjednik Povjerenstva prof. dr. sc. Vueklić i voditeljica Ureda za kvalitetu Ivana Sudarević. Doc. dr. sc. Kaić i doc. dr. sc. Trška uključile su se u raspravu potvrđujući da i na doktorskoj razini Uprava treba inicirati takve aktivnosti, kao što je definirano u Priručniku, ali i da treba imati operativnu sustavnu podršku u Uredu za kvalitetu. Ivana Sudarević opisala je problematiku oko sudjelovanja Ureda u konkretnim aktivnostima kao što je anketa, gdje nije jasno u kojim se koracima i na koji način očekuje sudjelovanje Ureda jer te aktivnosti nisu dovoljno detaljno definirane, a ne postoji ni uhodana praksa, pa nije jasno treba li Ured izrađivati ankete, provoditi ih, obrađivati ili analizirati. I prof. dr. sc. Vukelić istaknuo je nedostatak jasno opisanih procedura kojima bi trebalo upotpuniti i razraditi aktivnosti opisane u Priručniku za kvalitetu. Prodekanica prof. dr. sc. Škrbić Alempijević smatra da Ured za kvalitetu treba provoditi i obrađivati ankete i na poslijediplomskoj razini, ali je još važnije aktivno uključiti unapređenje kvalitete na poslijediplomskim studijima u područje djelovanja Povjerenstva odnosno jasnije definrati područje djelovanja Vijeća poslijediplomskih studija i Povjerenstva za osiguravanje kvalitete.

**Ad. 9.** Razno

Doc. dr. sc. Kaić zamolila je promjenu povjerenika na Odsjeku za arheologiju pa bi tijekom sljedećeg semestra tu dužnost preuzela doc. dr. sc. Ana Pavlović. Tom promjenom dolazi i do promjene u Povjerenstvu te zamjenski član doc. dr. sc. Ljudevit Fran Ježić postaje redoviti član Povjerenstva, a doc. dr. sc. Pavlović postaje zamjenski član. Prijedlog je usvojen. Otvorena je rasprava o nejasnoćama oko trajanja mandata članova Vijeća povjerenika i Povjerenstva za osiguravanje kvalitete u kojoj je prof. dr. sc. Vukelić pojasnio tu proceduru.

Prof. dr. sc. Vukelić iznio je probleme s unosom podataka u Obeliks i ispunjavanjem zadanih rokova za ažuriranje podataka, a prodekanica prof. dr. sc. Grmača i doc. dr. sc. Kristina Grgić pojasnile su da postupak unosa treba raditi u skladu s uputama.

U svrhu poboljšanja komunikacije među svim dionicima u sustavu kvalitete, dogovoreno je da će ubuduće Ured za kvalitetu nakon sjednice Povjerenstva slati obavijesti o naknadnim izmjenama izvedbenog plana sa sjednice na mailing listu Vijeća povjerenika.

Izv. prof. dr. sc. Anton Vukelić

Predsjednik Povjerenstva

Zapisnik sastavila:

Ivana Sudarević